तीन सयभन्दा बढीले गरे कैलाशको दूरदर्शन
नाम्खा गाउँपालिका–६ हिमालपारिको गाउँ लिमीको लाप्चा क्षेत्रबाट मानसरोवर कैलाशको दूरदर्शन गर्ने आन्तरिक तथा बाह्य पर्यटकको सङ्ख्या तीन सयभन्दा बढी पुगेको छ ।
राजन रावतहुम्ला, असोज ६ गते । नाम्खा गाउँपालिका–६ हिमालपारिको गाउँ लिमीको लाप्चा क्षेत्रबाट मानसरोवर कैलाशको दूरदर्शन गर्ने आन्तरिक तथा बाह्य पर्यटकको सङ्ख्या तीन सयभन्दा बढी पुगेको छ । मौसममा सुधार भएसँगै पाँच हजार मिटर अग्लो स्थान लाप्चाबाट मानसरोवर कैलाश स्पष्ट देखिने भएका कारण पर्यटकको सङ्ख्या बढ्दैगएको छ । लिमीका स्थानीय कुन्चोक लामाले आन्तरिक र बाह्य एक सय जना पर्यटकले एकै दिनमा लाप्चाबाट मानसरोवर कैलाश दर्शन गरेको बताउनुभयो ।उहाँले मौसम सफा भएका कारण स्पष्ट रूपमा मानसरोवर कैलाश देखिने भएका कारण एक महिना यता पर्यटकको सङ्ख्या वृद्धि भइरहेको बताउनुभयो । सिजन सुरु भएका कारण पर्यटक भित्रिने सङ्ख्या वृद्धि हुने विश्वास उहाँले व्यक्त गर्नुभयो । लिमीका वडा अध्यक्ष पाल्जोर तामाङले हालसम्म ३३५ जना आन्तरिक तथा बाह्य पर्यटकहरूले लाप्चाबाट मानसरोवर कैलाशको दूरदर्शन गर्न सफल भएको बताउनुभयो । उहाँका अनुसार दूरदर्शन गर्ने पर्यटकमा एक जना बाह्य र २३५ आन्तरिक पर्यटक रहनुभएको छ । केही दिनअघि भारतीय जग्गी वासुदेव (सद्गुरु) सहितको ७० जना बाह्य पर्यटकले दूरदर्शन गर्नुभएको थियो । उहाँको समूहका लागि दुई वटा बस, १७ वटा बोलेरो जिप र दुई वटा ट्याक्टर प्रयोग गरिएको थियो । सिमकोटदेखि लाप्चासम्म सडक सञ्जाल जोडिएको कारण सबै पर्यटक पैदल मार्गबाट जानुभएको छ । लाप्चाबाट पर्यटकले मानसरोवर कैलाशको दर्शन गर्ने गरेपछि सिमकोटका होटेल, यातायात व्यवसायी, लिमीको तुम्लिङका होटेल व्यवसायीहरू लाभान्वित हुनुभएको छ ।  हिमपात नभए आगामी कात्तिक महिनासम्म पर्यटकहरू लाप्चाबाट दूरदर्शन गर्न सक्नु हुनेछ । गत वर्ष लाप्चाबाट एक हजार पाँचसय पर्यटकले मानसरोवर कैलाशको दर्शन गर्नुभएको थियो ।